CELEX: 52018PC0068
Language: sl
Date: 2018-02-13
Title: Predlog IZVEDBENI SKLEP SVETA o dovoljenju Danski, da uporablja poseben ukrep, ki odstopa od člena 75 Direktive Sveta 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 13.2.2018
            COM(2018) 68 final
            2018/0027(NLE)
            Predlog
            IZVEDBENI SKLEP SVETA
            o dovoljenju Danski, da uporablja poseben ukrep, ki odstopa od člena 75 Direktive Sveta 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395 Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uporablja posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom. 
            
            
               Danska je z dopisom, ki ga je Komisija evidentirala 21. novembra 2017, zahtevala dovoljenje za podaljšanje Izvedbenega sklepa Sveta (EU) 2015/992
                  1
                in uporabo ukrepa, ki odstopa od člena 75 direktive o DDV. 
            
            
               V skladu s členom 395(2) direktive o DDV je Komisija z dopisoma z dne 7. decembra 2017 o zahtevi Danske obvestila druge države članice, z dopisom 8. decembra 2017 pa Francijo, Nemčijo, Švedsko in Češko republiko. Komisija je z dopisom z dne 11. decembra 2017 Dansko obvestila, da ima vse informacije, ki jih potrebuje za presojo zahteve. 
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Zaradi poenostavitve pobiranja DDV in boja proti davčnim utajam je Danska leta 2011 zahtevala odstopanje, ki bi omogočilo uvedbo pavšalne ureditve za zasebno uporabo lahkih tovornih vozil z največjo dovoljeno maso do treh ton, ki so bila registrirana izključno za poslovno uporabo. Zahteva za odstopanje je bila odobrena z Izvedbenim sklepom Sveta 2012/447/EU z dne 24. julija 2012
                  2
               . Danska je zaprosila za podaljšanje ukrepa, ki je bil odobren z Izvedbenim sklepom Sveta (EU) 2015/992 z dne 19. junija 2015
                  3
               . Slednji izvedbeni sklep Sveta je prenehal veljati 31. decembra 2017. 
            
            
               Brez takega ukrepa odstopanja v skladu z dansko zakonodajo vsaka zasebna uporaba takega vozila, ki je bilo registrirano izključno za poslovne namene, pomeni, da je davčni zavezanec v celoti izgubil pravico do odbitka DDV na strošek nakupa vozila. Danska uporablja določbo o mirovanju iz člena 176 direktive o DDV v zvezi z odbitkom DDV na strošek nakupa in tekoče stroške lahkih tovornih vozil z največjo dovoljeno maso do treh ton. Če podjetje tako lahko tovorno vozilo registrira izključno za poslovne namene, lahko v celoti odbije DDV na nakup vozila in na tekoče stroške. Podjetje, ki lahko tovorno vozilo registrira za poslovno in zasebno uporabo, ne sme odbiti DDV na strošek nakupa vozila, lahko pa v celoti odbije DDV na tekoče stroške vozila. 
            
            
               Danski sistem, kakor je opisan zgoraj, je lahko zapleten in drag, tako za davčnega zavezanca kot za davčno upravo. Danska je zato zahtevala uporabo poenostavljenega postopka, kot je bil že prej odobren z Izvedbenim sklepom Sveta 2012/447/EU in nato z Izvedbenim sklepom Sveta (EU) 2015/992. 
            
            
               Davčni zavezanci bi lahko sistem pavšala, ki se uporablja na Danskem, uporabili za največ dvajset dni na koledarsko leto, strošek pa bi znašal 40 DKK na dan. Znesek 40 DKK na dan, ki ga je določila danska vlada na podlagi analize nacionalne statistike, bi zajemal samo DDV. Podobno plačilo, v skladu z drugo nacionalno zakonodajo, bi se zahtevalo za pokritje dohodnine za dostop do službenega vozila in dodatne dajatve za davek na motorna vozila. Če bi davčni zavezanec vozilo uporabljal več kot dvajset dni v koledarskem letu, bi veljala pravila o mirovanju in davčni zavezanec bi v celoti izgubil pravico do odbitka na strošek nakupa vozila. 
            
            
               Danski davčni organi so razvili elektronski sistem, prek katerega lahko davčni zavezanci dnevni pavšal plačajo na spletu. Organi menijo, da sistem poenostavlja računovodske obveznosti za davčne zavezance ter postopke pobiranja in obračunavanja davkov s strani davčnih organov.
            
            
               Poenostavljeni postopek ni obvezen. Davčni zavezanci bodo tako še naprej lahko registrirali svoje lahko tovorno vozilo za poslovno in zasebno uporabo, če jim bo to glede na njihove okoliščine ustrezalo. 
            
            
               Danska je v skladu s členom 3 Izvedbenega sklepa Sveta (EU) 2015/992 skupaj z zahtevo za podaljšanje predložila poročilo o pregledu ukrepa. Po mnenju danskih organov je poenostavljeni postopek v zadnjih letih deloval zelo dobro, imajo pa tudi tehtne razloge za nadaljnjo uporabo takega postopka. Ker bo Komisija ukrep odstopanja sprejela po preteku veljave Izvedbenega sklepa Sveta (EU) 2015/992 (tj. po 31. decembru 2017), s tem predlogom ni mogoče podaljšati prejšnjega ukrepa. 
            
            
               •Skladnost z veljavnimi predpisi s področja zadevne politike
            
            
               Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka v zvezi z osebnimi avtomobili, „miruje“. 
            
            
               
                  Ne glede na prejšnje pobude za določitev pravil o kategorijah izdatkov, za katere se lahko omeji pravica do odbitka
                     4
                  , je tako odstopanje primerno, dokler ta pravila niso usklajena na ravni EU. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
         
         
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja.
            
            
               •Sorazmernost
            
            
               Predlog je skladen z načelom sorazmernosti iz naslednjih razlogov. 
            
            
               Sklep se nanaša na dovoljenje, izdano državi članici na njeno zahtevo, in ne pomeni nobene obveznosti. 
            
            
               Zaradi omejenega obsega odstopanja je posebni ukrep sorazmeren z zastavljenim ciljem, in sicer poenostavitvijo obveznosti glede DDV ter pobiranja DDV in bojem proti davčnim utajam. 
            
            
               
            
            
               •Izbira instrumenta
            
            
               Predlagani instrument: Izvedbeni sklep Sveta.
            
            
               V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice. 
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevi Danske in zadeva le to državo članico. 
               
            
            
               •Zbiranje in uporaba strokovnih mnenj
            
            
               Strokovno mnenje ni bilo potrebno. 
            
            
               •Ocena učinka
            
            
               
                  Namen predloga je boj proti utajam DDV in poenostavitev postopka za obračunavanje davka, zato ima potencialno pozitiven učinek tako za podjetja kot za uprave. Danska je to rešitev opredelila kot ustrezen ukrep. Danska je predložila poročilo o pregledu ukrepa, v skladu s katerim je poenostavljeni postopek v zadnjih letih deloval zelo dobro, obstajajo pa tudi tehtni razlogi za nadaljnjo uporabo takega postopka. 
               
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU. 
               
            
            
               5.DRUGI ELEMENTI
            
         
         
            
               
                  Predlog vključuje samoderogacijsko klavzulo, tj. samodejni rok prenehanja veljavnosti, ki je določen na 31. december 2020.
               
               
                  Če bi Danska želela podaljšanje ukrepa odstopanja po letu 2020, bi morala najpozneje do 31. marca 2020 Komisiji predložiti poročilo, ki vsebuje pregled ukrepa, in prošnjo za podaljšanje. 
               
               
            
            
               2018/0027 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Danski, da uporablja poseben ukrep, ki odstopa od člena 75 Direktive Sveta 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  5
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Danska je z dopisom, ki ga je Komisija evidentirala 21. novembra 2017, v skladu s členom 395(2) Direktive 2006/112/ES zahtevala dovoljenje za uporabo ukrepa, ki odstopa od člena 75 navedene direktive v zvezi s pravico do odbitka vstopnega DDV.
            
            
               (2)Komisija je v skladu z drugim pododstavkom člena 395(2) Direktive 2006/112/ES z dopisoma z dne 7. in 8. decembra 2017 drugim državam članicam posredovala zahtevo Danske, 11. decembra 2017 pa je uradno obvestila Dansko, da ima vse informacije, za katere meni, da so potrebne za presojo zahteve.
            
            
               (3)Brez ukrepa odstopanja lahko v skladu z dansko zakonodajo davčni zavezanec, ki lahko tovorno vozilo z največjo dovoljeno maso do treh ton pri danskih organih registrira izključno za poslovne namene, v celoti odbije vstopni DDV na strošek nakupa in tekoče stroške vozila. Če se tako vozilo pozneje uporabi za zasebne namene, davčni zavezanec izgubi pravico do odbitka DDV na strošek nakupa vozila. 
            
            
               (4)Danska je za ublažitev posledic te ureditve zaprosila za dovoljenje, da uporabi posebni ukrep, ki odstopa od člena 75 Direktive Sveta 2006/112/ES. Odstopanje je bilo odobreno z Izvedbenim sklepom Sveta 2012/447/EU
                  6
                in nato z Izvedbenim sklepom Sveta (EU) 2015/992 z dne 19. junija 2015
                  7
               . Slednji izvedbeni sklep Sveta je prenehal veljati 31. decembra 2017. 
            
            
               (5)Ukrep bi davčnim zavezancem, ki so vozilo registrirali izključno za poslovne namene, omogočal, da vozilo uporabljajo za zasebne namene in izračunajo obdavčljivi znesek v skladu s členom 75 Direktive Sveta 2006/112/ES na podlagi dnevnega pavšala, namesto da izgubijo pravico do odbitka DDV na strošek nakupa vozila. 
            
            
               (6)Ta poenostavljena metoda izračuna pa bi morala biti omejena na 20 dni zasebne uporabe v posameznem koledarskem letu, pavšalni znesek DDV, ki ga je treba plačati, pa bi znašal 40 DKK za vsak dan zasebne uporabe. Ta znesek je določila danska vlada na podlagi analize nacionalne statistike.
            
            
               (7)Ta ukrep, ki bi se moral uporabljati za lahka tovorna vozila z največjo dovoljeno maso do treh ton, bi poenostavil obveznosti glede DDV za davčne zavezance, ki vozilo, registrirano za poslovne namene, občasno uporabljajo na zasebne namene. Davčni zavezanci pa bi lahko tovorno vozilo še vedno registrirali za poslovno in zasebno uporabo. S tem bi davčni zavezanec izgubil pravico do odbitka DDV na nakup vozila, ne bi pa mu bilo treba plačevati dnevnega pavšala za morebitno zasebno uporabo.
            
            
               (8)Dopustitev ukrepa, ki zagotavlja, da davčni zavezanec, ki vozilo, registrirano za poslovno uporabo, občasno uporablja za zasebne namene, ni prikrajšan za pravico do celotnega odbitka vstopnega DDV na navedeno vozilo, je v skladu s splošnimi pravili o odbitku iz Direktive Sveta 2006/112/ES. 
            
         
         
            
               (9)Dovoljenje bi moralo biti veljavno za omejeno obdobje. 
            
            
               (10)Če bo Danska zahtevala nadaljnje podaljšanje ukrepa odstopanja po letu 2020, bi morala Komisiji najpozneje do 31. marca 2020 predložiti poročilo, skupaj z zahtevo za podaljšanje.
            
            
               (11)Šteje se, da bi imelo odstopanje zgolj zanemarljiv učinek na skupni znesek prihodkov iz DDV, zbranih na ravni končne potrošnje, in ne bo negativno vplivalo na lastna sredstva Unije iz naslova DDV –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 75 Direktive Sveta 2006/112/ES lahko Danska, kadar davčni zavezanec lahko tovorno vozilo, ki je bilo registrirano izključno za poslovne namene, uporablja za zasebne namene ali namene svojih zaposlenih ali na splošno za druge namene, ki niso nameni njegove poslovne dejavnosti, določi obdavčljivi znesek na podlagi pavšala za vsak dan take uporabe.
            
            
               Dnevni pavšal iz prvega odstavka znaša 40 DKK. 
            
            
               Člen 2
            
            
               Ukrep iz člena 1 se uporablja samo za lahka tovorna vozila z največjo dovoljeno skupno maso treh ton. 
            
            
               Ta ukrep se ne uporablja, kadar zasebna uporaba presega 20 dni na koledarsko leto.
            
            
               Člen 3
            
            
               Ta sklep začne učinkovati z dnem uradne obvestitve.
            
            
               Navedeni sklep preneha veljati 31. decembra 2020.
            
            
               Prošnja za podaljšanje ukrepa, ki je določen v tem sklepu, se predloži Komisiji do 31. marca 2020 in jo spremlja poročilo, ki vključuje pregled ukrepa. 
            
            
               Člen 4
            
            
               Ta sklep je naslovljen na Kraljevino Dansko.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 159, 25.6.2015, str. 66.
               
               
                  
                     (2)
                  
                        UL L 202, 28.7.2012, str. 24.
               
               
                  
                     (3)
                  
                        UL L 159, 25.6.2015, str. 66. 
               
               
                  
                     (4)
                  
                        COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), umaknjen 21. maja 2014
                  
                  (UL C 153, 21.5.2014, str. 3). 
               
               
                  
                     (5)
                  
                        UL L 347, 11.12.2006, str. 1.
               
               
                  
                     (6)
                  
                        UL L 202, 28.7.2012, str. 24.
               
               
                  
                     (7)
                  
                        UL L 159, 25.6.2015, str. 66.